На основу члана 32. став 1. тачка 6. Закона о локалној самоуправи („Службени гласник РС“, број 129/07 и 83/14 - др.закон) и члана 41. Статута општине Медвеђа („Службени гласник града Лесковца“, број 18/08, 32/12, 7/13 и 10/14), Скупштина општине Медвеђа на својој седници одржаној 20. новембра 2017. године, донела је

**ОДЛУКУ**

**О НАКНАДАМА ЗА УЧЕНИКЕ КОЈИ НЕМАЈУ**

**ОБЕЗБЕЂЕН ЈАВНИ ПРЕВОЗ**

**I ОСНОВНЕ ОДРЕДБЕ**

Члан 1.

Овом одлуком уређују се услови и начин обезбеђивања:

* Накнаде ученицима основне школе на територији општине Медвеђа који путују на релацији дужој од 4 км, а немају обезбеђен јавни превоз.
* Накнаде деци са сметњама у развоју , као и пратиоцу уколико је потребан, без обзира на удаљеност места становања од предшколске установе, односно од основне школе , а немају обезбеђен јавни превоз.
* Накнаде деци и њиховим пратиоцима на територији Општине ради похађања припремног предшколског програма, који путују на релацији дужој од 2 км, а немају обезбеђен јавни превоз.

Члан 2.

 Накнада трошкова на име превоза подразумева плаћање трошкова на релацији од школског објекта до стамбеног објекта у којем ученик, односно дете станује.

Члан 3.

Накнада ће се вршити од 01. септембра до краја наставне године.

Члан 4.

Средства за накнаде обезбеђују се у буџету општине Медвеђа.

Члан 5.

Општинска управа доноси решење о накнади наведеној у члану 1.Одлуке.

**II. ПРАВА И ОБАВЕЗЕ**

Члан 6.

Право на регресирање трошкова превоза имају:

1. ученици основне школе са територије општине Медвеђа који путују на релацији дужој од 4км, а немају обезбеђен јавни превоз.
2. деца са сметњама у развоју , као и пратилац уколико је потребан, без обзира на удаљеност места становања од предшколске установе, односно од основне школе , а немају обезбеђен јавни превоз.
3. деца са сметњама у развоју која похађају установу предшколског или основног образовања, без обзира на удаљеност места становања од предшколске установе, односно од основне школе, а немају обезбеђен јавни превоз.

Члан 7.

 Накнада трошкова на име превоза подразумева плаћање трошкова у вредности од 10% цене горива по пређеном километру на релацији од школског објекта до стамбеног објекта у којем ученик, односно дете станује.

Члан 8.

Право на накнаду трошкова на име превоза остварује се на захтев родитеља (старатеља) .

Исправе које подноси странка или прибавља орган који води поступак су:

* фотокопија личне карте као доказ о пребивалишту за једног родитеља,
* потврда да је корисник уписан у предшколску установу или основну школу,
* решење, односно мишљење надлежног органа или тела, којим је утврђена сметња у развоју детета.
* Оверена потврда у о удаљености , односно о релацији на којој ученик, тј дете путује.

Члан 9.

О праву из члана 6. Одлуке одлучује одељење за општу управу решењем на основу Закона о општем управном поступку.

Корисник је дужан да пријави сваку промену која је од утицаја на признато право у року 15 дана од дана настанка промене.

Када надлежна служба утврди да је на основу неистинитих или нетачних података корисник остварио право, односно непријављивањем промена које утичу на губитак или обим права, донеће решење којим ће укинути право на накнаду трошкова на име превоза од наредног месеца за текућу школску годину.

Члан 10.

О праву на накнаду трошкова на име превоза у првом степену решава надлежна служба Општинске управе.

По жалбама на првостепено решења у другом степену решава Општинско веће.

**III. ПРЕЛАЗНЕ И ЗАВРШНЕ ОДРЕДБЕ**

Члан 11.

Ова одлука ступа на снагу даном доношења и објавиће се у ''Службеном гласнику града Лесковца''.

СКУПШТИНА ОПШТИНЕ МЕДВЕЂА

Број: 06-46/2017-I/8 од 20. новембра 2017.године

 ПРЕДСЕДНИК,

 Милисав Милетић, дипл.ек.